**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 31 – 8 – 2025**

**ΑΜΑΡΟΥΣΙΟΥ Αρ. Πρ.: 199**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: Υπουργείο Εσωτερικών, ΥΠΑΙΘΑ, Περιφέρεια Αττικής, Κ. Ε. Δ. Ε. Δ/νση Π. Ε. Β΄ Αθήνας, Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Κινητοποίηση για τη στέγαση των εκπαιδευτικών την Τετάρτη 3 – 9 – 2025 στις 13:00 στο Υπουργείο Εσωτερικών (Βασ. Σοφίας 15 – Αθήνα)».**

**ΟΛΟΙ/ΟΛΕΣ ΣΤΗΝ ΚΙΝΗΤΟΠΟΙΗΣΗ ΤΗΝ ΤΕΤΑΡΤΗ 3 ΣΕΠΤΕΜΒΡΗ ΣΤΟ ΥΠΟΥΡΓΕΙΟ ΕΣΩΤΕΡΙΚΩΝ ΣΤΙΣ 13:00 (Βασ. Σοφίας15)**

**Η ΑΞΙΟΠΡΕΠΗΣ ΔΙΑΒΙΩΣΗ ΤΩΝ ΕΚΠΑΙΔΕΥΤΙΚΩΝ ΕΙΝΑΙ ΔΙΚΑΙΩΜΑ, ΟΧΙ ΠΟΛΥΤΕΛΕΙΑ!**

**ΕΔΩ ΚΑΙ ΤΩΡΑ ΚΥΒΕΡΝΗΣΗ, ΥΠΑΙΘΑ, ΠΕΡΙΦΕΡΕΙΑ ΑΤΤΙΚΗΣ ΚΑΙ ΔΗΜΟΙ ΝΑ ΠΑΡΟΥΝ**

**ΜΕΤΡΑ ΓΙΑ ΤΗ ΣΤΕΓΑΣΗ ΚΑΙ ΜΕΤΑΚΙΝΗΣΗ ΤΩΝ ΝΕΟΔΙΟΡΙΣΤΩΝ ΚΑΙ ΣΥΜΒΑΣΙΟΥΧΩΝ**

**ΕΚΠΑΙΔΕΥΤΙΚΩΝ.**

Συναδέλφισσες, Συνάδελφοι

Άλλη μία σχολική χρονιά ξεκινά με τους νεοδιόριστους/-ες και αναπληρωτές/-τριες εκπαιδευτικούς αλλά και όσους συναδέλφους υπηρετούν μακριά από τον τόπο τους και δεν έχουν σπίτι, να βρίσκονται κυριολεκτικά στον αέρα. Το κόστος των ενοικίων, της μετακίνησης, της συνολικής διαβίωσης αυξάνεται, ενώ οι μισθοί είναι πραγματικά σαν χαρτζιλίκι για τους νεοδιόριστους (787 ευρώ εισαγωγικό κλιμάκιο) και άπιαστο όνειρο για τους αναπληρωτές/-τριες (με πρώτο μισθό 953 ευρώ) που πληρώθηκαν τον Ιούνιο, θα πληρωθούν ξανά τον Οκτώβριο κι από εκεί και πέρα ζουν

με το κουτσουρεμένο επίδομα ανεργίας, κι αυτό αν έχουν παραλάβει την περιβόητη

προπληρωμένη κάρτα από την τράπεζα.

Οι αριθμοί μιλούν από μόνοι τους. Συγκριτικά με πριν από 10 χρόνια, οι τιμές ενοικίων αυξήθηκαν μεσοσταθμικά σε ποσοστό 110%! Στην Αθήνα καταγράφεται αύξηση - μαμούθ εντός δεκαετίας κατά 147%, από 4,9 ευρώ/τ.μ. το 2016 σε 12,1 ευρώ/τ.μ. το 2025 (έρευνα GEOAXIS), με το 40% των κατοικιών σήμερα να έχει κόστος ενοικίασης πάνω από 600 ευρώ

Αντίστοιχα, μεγάλο είναι το κόστος για τους χιλιάδες εκπαιδευτικούς που μένουν σε κάποια πόλη εντός του αστικού ιστού της Αθήνας και του Πειραιά και μετακινούνται στις περιοχές της Ανατολικής και Δυτικής Αττικής ή τα νησιά του Αργοσαρωνικού. Το ποσό ξεπερνά το 1/4 του μισθού. Είναι εξοργιστικό να θεωρούνται οι δίκαιες διεκδικήσεις μας για αυξήσεις στους μισθούς, για μέτρα για τη στέγαση και τη μετακίνηση, για αύξηση της χρηματοδότησης για τις ανάγκες των σχολείων ως επικίνδυνα μέτρα που θα εκτροχιάσουν τα δημοσιονομικά του προϋπολογισμού τη

στιγμή που στήνονται πάρτι από τα κυβερνητικά επιτελεία για τα ματωμένα πλεονάσματα του κρατικού προϋπολογισμού από τη φοροληστεία του λαού (το πρώτο 7μηνο του 2025 υπάρχει πρωτογενές υπερπλεόνασμα 8 δις ευρώ, αυξημένα κατά 4 δις ευρώ σε σχέση με τον στόχο τους!).

Φόροι και πλεονάσματα που γίνονται επιδοτήσεις και φοροαπαλλαγές στους μεγάλους επιχειρηματικούς ομίλους. Κονδύλια για τους ΝΑΤΟϊκούς, πολεμικούς εξοπλισμούς και επιχειρήσεις στρατιωτικές, πολιτικές και οικονομικές συνεργασίες με το κράτος-δολοφόνο του Ισραήλ που σφαγιάζει τον παλαιστινιακό λαό. Διευκολύνσεις στις ακτοπλοϊκές εταιρείες και στα μεγαθήρια των ομίλων που δραστηριοποιούνται στον τουρισμό.

Η άθλια κατάσταση που βιώνουμε στη διαβίωση είναι η αντίστοιχη με την άθλια, διαχρονική κατάσταση που βλέπουμε στα σχολεία με την πολιτική που έχουν ακολουθήσει όλες οι κυβερνήσεις. Με τα χιλιάδες κενά να παραμένουν, με τις υποδομές να σαπίζουν και να είναι αναντίστοιχες των αναγκών, καθώς θεωρούν την εκπαίδευση των μαθητών και τις ανάγκες μας κόστος, απέναντι στα κέρδη τα οποία υπηρετούν.

Τώρα είναι η ώρα της διεκδίκησης. Απέναντι στο εχθρικό αυτό κράτος που έχει για θεό τα κέρδη εμείς οργανωνόμαστε, δυναμώνουμε τη φωνή μας για τις ζωές μας και τις ανάγκες μας. Απέναντι στις επιδιώξεις τους για πειθήνιους και φοβισμένους, μίζερους εκπαιδευτικούς, εμείς βγαίνουμε μέσα από τον οργανωμένο, συλλογικό αγώνα, για να ζήσουμε ζωή με αξιοπρέπεια κι εμείς και οι μαθητές μας.

**Συμμετέχουμε μαζικά στην κινητοποίηση Συλλόγων Π. Ε. & Ε. Λ. Μ. Ε. την Τετάρτη 3 – 9 – 2025 στις 13:00 στο Υπ. Εσωτερικών (Βασ. Σοφίας 15 – Αθήνα)!**

**Διεκδικούμε από το ΥΠΑΙΘΑ, το ΥΠΕΣ, τις Περιφέρειες και τους Δήμους:**

▪ **Να εφαρμοστεί εδώ και τώρα σε κάθε Δήμο, σε όλη τη χώρα το άρθρο 32 του ν. 4483/2017 όπως τροποποιήθηκε και ισχύει, για παροχή δωρεάν σίτισης και καταλύματος διαμονής στους εκπαιδευτικούς.**

**▪ Να αξιοποιηθεί η απόφαση της Κ.Ε.Δ.Ε. της 15ης Μαΐου 2024 για ένταξη και των νεοδιόριστων συναδέλφων στη ρύθμιση.**

**▪ Επίδομα μετακίνησης στους εκπαιδευτικούς που μένουν μακριά από τον τόπο πρόσληψης.**

**▪ Αυξήσεις στους μισθούς – επαναφορά 13ου-14ου μισθού.**

**▪ Παραχώρηση δωρεάν στέγης με ευθύνη του κράτους.**

**▪ Επιδότηση ενοικίου για όλους/-ες τους/τις εκπαιδευτικούς που μένουν εκτός του τόπου μόνιμης κατοικίας.**

**▪ Ενοικίαση δωματίων ξενοδοχείων για τη διαμονή των πρώτων ημερών.**

**▪ Δωρεάν μετακίνηση στην περιοχή πρόσληψης και ανάληψης υπηρεσίας για αναπληρωτές/-τριες και νεοδιόριστους/-ες εκπαιδευτικούς και 50% έκπτωση σε όλα τα Μ. Μ. Μ. για όλο το έτος.**

**▪ Άμεση καταβολή των μισθολογικών κλιμακίων σε όλους/-ες τους/τις νεοδιόριστους/-ες εκπαιδευτικούς.**

**▪ Καταβολή του πρώτου μισθού των αναπληρωτών/-τριών ταυτόχρονα με την ανάληψη υπηρεσίας.**

